
இயேசு குருட்டுத்தன்மையைக் குணமாக்குகிறார்
நோக்கம்: இயேசு குருடர்களைக் குணமாக்கினார் என்பதைப் பிள்ளைகளுக்குக் கற்பித்தல். நாம் தேவனை அறியும்படி, நம் ஆவிக்குரிய குருட்டுத்தன்மையையும் இயேசு குணமாக்க முடியும்.
வேத வாசிப்பு: மாற்கு 8:22-26
மனப்பாட வசனம்: சங்கீதம் 123:2 – “… எங்கள் கண்கள் எங்கள் தேவனாகிய கர்த்தரை நோக்கியிருக்கும் …”
ஆசிரியருக்குக் குறிப்பு: மாற்கு 8:14-21-இல் இயேசு கற்பிக்க முயலும் ஆவிக்குரிய பாடத்தை சீடர்கள் உண்மையில் புரிந்துகொள்ளவில்லை என்பதைத் தங்கள் வார்த்தைகளால் காட்டுகிறார்கள். சிறு பிரச்சினைகளால் அவர்கள் மனம் நிறைந்திருக்கிறது. ஆகவே தாங்களும் குருடர்களே, ஆனால் ஆவிக்குரிய விதத்தில் என்று சீடர்களுக்குக் காட்ட இயேசு ஒரு குருடனைக் குணமாக்குகிறார்.
தொடக்கப் புள்ளி
மூத்த பிள்ளைகளில் இருவரை வகுப்பின் முன்னே வரச் சொல்லுங்கள். அவர்கள் கண்களை இறுக மூடிக்கொள்ளட்டும்; அப்போது அவர்களால் பார்க்க முடியாது. முடிந்தால் தலைத்துணி அல்லது துணித் துண்டினால் அவர்கள் கண்களைக் கட்டுங்கள். கண்களை மூடியபடியே தங்கள் இருக்கைக்குத் திரும்பிப் போகும்படி சொல்லுங்கள். அவர்கள் இருக்கைக்குத் திரும்பியதும், மற்ற பிள்ளைகளிடம் இந்த நிகழ்ச்சியைப் பற்றி சில கேள்விகள் கேளுங்கள். எடுத்துக்காட்டு: இரண்டு “குருடர்களும்” தங்கள் இடத்துக்குத் திரும்பிப் போவது எளிதாக இருந்ததா? வழியைக் கண்டுபிடிக்கக் கைகளைப் பயன்படுத்த வேண்டியிருந்ததா?
இன்றைய போதனையின் முக்கிய குறிப்புகள்
1. பல குருடர்களை இயேசு சந்தித்து உதவினார். ஒரு நாள் சிலர் இன்னொரு குருடனை அவரிடம் கொண்டுவந்தார்கள் (மாற் 8:22).
2. இயேசு அந்த மனிதனை ஊருக்கு வெளியே அழைத்துச் சென்றார். இரைச்சலான கூட்டத்தில் இருப்பது குருடனுக்குக் குழப்பமாயிருந்திருக்கும். இயேசு அவனைக் குணமாக்கினார். இயேசு என்ன செய்தார் என்பதை விவரியுங்கள் (8:23).
3. அந்த மனிதனுக்குப் பார்வை வந்தது, ஆனால் மிகத் தெளிவாக இல்லை (8:24).
4. இயேசு மீண்டும் அவன் கண்களைத் தொட்டார். படம் 23-ஐக் காட்டுங்கள். இந்தப் படத்தில் குருடன் மிகவும் மகிழ்ச்சியாகத் தெரிகிறான். காரணம், இப்போது அவனுக்குத் தெளிவாகப் பார்க்க முடிகிறது (8:25)!
மனப்பாட வசனத்தைப் பதிய வைத்தல்
சங்கீதம் 123:2-ஐ பிள்ளைகளோடு சேர்ந்து பலமுறை சொல்லுங்கள்.
கதைக்கு நம் பதில்
இந்தக் கதையில் தொடுதல் என்ற செயல் கிட்டத்தட்ட ஒவ்வொரு வசனத்திலும் வருகிறது. குருடர்களுக்கு, அவர்களால் பார்க்க முடியாததால், தொடுதல் முக்கியம். அவர்கள் தங்கள் கைகளைத் தங்கள் “கண்களாக”ப் பயன்படுத்துகிறார்கள் என்று நாம் சொல்கிறோம்.
அன்று குருடனை வழிநடத்தியதுபோல், நாம் அவரைக் காணக்கூடிய இடத்துக்கு நம்மையும் வழிநடத்த இயேசு விரும்புகிறார். ஆனால் தீயவனோ நாம் ஆவிக்குரிய குருடர்களாகவே இருக்க விரும்புகிறான். நம்மை நேசிப்பதால் நமக்காக மரித்த தேவகுமாரன் அவரே என்பதை நாம் காணவும் புரிந்துகொள்ளவும் இயேசு செய்ய முடியும். நாம் இருளில் வாழ அவர் விரும்பவில்லை; நாம் வெளிச்சத்தைக் காண அவர் விரும்புகிறார்.
